Avainsanat

Tiivistelmä



Avainsanat

1 Kumoamiskanne - Määräajan alkamisaika - Toimenpide, jota ei ole julkaistu eikä annettu kantajalle tiedoksi - Täsmällinen tieto kyseessä olevan toimenpiteen sisällöstä ja perusteluista - Velvollisuus pyytää toimenpiteen teksti kokonaisuudessaan kohtuullisessa ajassa siitä, kun toimenpiteen olemassaolosta saadaan tieto

(EY:n perustamissopimuksen 173 artiklan 5 kohta)

2 Toimielinten säädökset, päätökset ja muut toimet - Perusteluvelvollisuuden laajuus - Komission päätös kieltäytyä suorittamasta energiateknologian edistämisohjelman yhteydessä maksettavaa rahoitustukea

(EY:n perustamissopimuksen 190 artikla; neuvoston asetus N:o 2008/90)

3 Yhteisön oikeus - Periaatteet - Puolustautumisoikeudet - Soveltamisala - Jättäminen sellaisten hankkeiden osalta tehtävän valintamenettelyn ulkopuolelle, jotka voivat saada yhteisön rahoitustukea

4 Kumoamiskanne - Kanneperusteet - Harkintavallan väärinkäyttö - Käsite

5 Muutoksenhaku - Valitusperusteet - Yhteisöjen ensimmäisen oikeusasteen tuomioistuimessa esitettyjen perusteiden ja väitteiden pelkkä toistaminen - Tutkimatta jättäminen - Hylkääminen

(EY:n tuomioistuimen perussäännön 51 artikla; yhteisöjen tuomioistuimen työjärjestyksen 112 artiklan 1 kohdan c alakohta)

Tiivistelmä

1 Silloin, kun säädöstä ei ole julkaistu eikä annettu tiedoksi, määräaika kumoamiskanteen nostamiseksi sitä vastaan alkaa kulua vasta siitä hetkestä lähtien, kun kolmas henkilö on saanut täsmällisen tiedon kyseisen toimenpiteen sisällöstä ja perusteluista, kuitenkin sillä edellytyksellä, että tämä pyytää kyseessä olevan päätöksen tekstin kokonaisuudessaan kohtuullisessa ajassa siitä, kun hän sai tiedon päätöksen olemassaolosta. Nämä vaatimukset perustuvat oikeusvarmuudesta johtuviin vaatimuksiin, joiden mukaan toimenpiteen adressaattien on silloin, kun ne eivät tunne kyseisen toimenpiteen koko sisältöä, meneteltävä huolellisesti, jotta ne saavat siitä riittävän tiedon.

2 Perustamissopimuksen 190 artiklan mukaisesti perusteluvelvollisuus määräytyy kyseisen säädöksen, päätöksen tai muun toimenpiteen luonteen mukaan. Perusteluissa on selkeästi ja yksiselitteisesti ilmaistava yhteisön toimielimen toimenpiteen perustelut siten, että henkilöille, joita toimenpide koskee, selviää sen syyt ja että yhteisöjen tuomioistuin voi valvoa toimenpiteen laillisuutta. Kuitenkaan ei voida vaatia, että toimenpiteen perusteluissa on esitettävä kaikki asiaan liittyvät eri tosiseikat ja oikeudelliset seikat, joista toimenpiteessä on kysymys, jos toimenpide pysyy sen asiayhteyskokonaisuuden rajoissa, jonka osa se on. Perusteluvelvollisuutta on arvioitava erikseen kunkin tapauksen olosuhteiden, erityisesti toimen sisällön, esitettyjen perusteluiden luonteen sekä niiden henkilöiden tiedontarpeen perusteella, joille toimi on osoitettu tai joita toimi perustamissopimuksen 173 artiklan neljännessä kohdassa tarkoitetulla tavalla koskee suoraan ja erikseen.

Rahoitustukihakemuksen hylkäämispäätöksen yksityiskohtaisia perusteluja, jotka sisältäisivät erityisesti vertailutiedot paremmaksi katsottujen hankkeiden osalta, ei voida vaatia energiateknologioiden edistämisestä Euroopassa annetun asetuksen N:o 2008/90 (Thermie-ohjelma) mukaisessa hankkeiden valintamenettelyssä, jossa hankkeille myönnetään rahoitustukea, ottaen huomioon, että tähän menettelyyn osallistuu paljon hakijoita ja että ne, joita asia koskee, tuntevat etukäteen eri hankkeiden valinnassa käytettävät, asetuksessa vahvistetut valintakriteerit, samoin kuin sen, että menettelyn osana on hakemusten komiteakäsittely ja että lopputulokset julkistetaan.

3 Komissiolla on velvollisuus kuulla niitä, joita asia koskee, ennen niitä koskevan päätöksen tekemistä, ainoastaan silloin, kun se suunnittelee sanktion asettamista tai sellaisen toimenpiteen toteuttamista, joka saattaa vaikuttaa niiden oikeusasemaan. Erityisesti kun kyseessä on energiateknologioiden edistämistä Euroopassa (Thermie-ohjelma) koskeva, sellaisten hankkeiden, joille voidaan myöntää rahoitustukea, valintamenettely, kun tähän menettelyyn osallistuu paljon hakijoita, se että ehdokkaita ei enää hakemuksen jättämisen jälkeen pääsääntöisesti kuulla valintamenettelyn aikana, johtuu lisäksi niistä vaatimuksista, joita arvioitavana olevien hankkeiden suuri määrä asettaa menettelylle.

4 Yhteisöjen toimenpidettä tehtäessä harkintavaltaa on käytetty väärin, jos on selvää, että toimenpide on tehty yksinomaan tai ainakin olennaisilta osin muiden kuin esitettyjen päämäärien saavuttamiseksi tai perustamissopimuksessa asian käsittelyjärjestykseksi erityisesti määrätyn menettelyn välttämiseksi.

5 EY:n tuomioistuimen perussäännön 51 artiklan ensimmäisen kohdan ja yhteisöjen tuomioistuimen työjärjestyksen 112 artiklan 1 kohdan c alakohdan mukaan valituskirjelmässä on mainittava täsmällisesti, miltä osin tuomion kumoamista vaaditaan, sekä ne oikeudelliset perusteet, jotka erityisellä tavalla tukevat tätä vaatimusta. Valitus, jossa pelkästään kerrataan tai toistetaan jo ensimmäisen oikeusasteen tuomioistuimessa esitetyt väitteet ja perusteet eli myös kyseisessä tuomioistuimessa jo nimenomaisesti hylättyihin seikkoihin perustuvat väitteet ja perusteet, ei täytä näitä vaatimuksia.